96/671/Euratom: Komission päätös, tehty 13 päivänä marraskuuta 1996, eräästä Euratomin perustamissopimuksen 83 artiklan soveltamiseen liittyvästä menettelystä (XVII-05 - Jenson Tungsten Ltd, Hemel Hempstead) (Ainoastaan englanninkielinen teksti on todistusvoimainen)



Virallinen lehti nro L 313 , 03/12/1996 s. 0020 - 0024



KOMISSION PÄÄTÖS, tehty 13 päivänä marraskuuta 1996, eräästä Euratomin perustamissopimuksen 83 artiklan soveltamiseen liittyvästä menettelystä (XVII-05 - Jenson Tungsten Ltd, Hemel Hempstead) (Ainoastaan englanninkielinen teksti on todistusvoimainen) (96/671/Euratom) EUROOPAN YHTEISÖJEN KOMISSIO, joka ottaa huomioon Euroopan atomienergiayhteisön perustamissopimuksen ja erityisesti sen 83 artiklan, on antanut Hemel Hempsteadissa (Yhdistynyt kuningaskunta) sijaitsevalle Jenson Tungsten Ltd -nimiselle yhtiölle mahdollisuuden esittää kantansa komission tekemiin vastalauseisiin, sekä katsoo, että: I. TOSISEIKAT Tämä päätös koskee sitä, että Jenson Tungsten Ltd -niminen yhtiö on jättänyt olennaisia turvatoimia noudattamatta toukokuun 1992 ja lokakuun 1995 välisenä aikana. Jenson Tungsten Ltd on tekniikan alan yritys, joka toimii eräiden muiden yritysten köyhdytetyn uraanin työstökäsittelyyn aiemmin käyttämissä tiloissa. Tämän seurauksena Jenson Tungsten Ltd otti aloittaessaan toimintansa vuonna 1992 haltuunsa edeltäneestä toiminnasta jäljelle jääneen varaston köyhdytettyä uraania olevia lastuja. Saatuaan tämän aineen omistukseensa Jenson Tungsten Ltd:n vastuulle tuli samalla Euratomin perustamissopimuksen VII luvussa määrättyjen turvavalvontavelvoitteiden noudattaminen. Jenson Tungsten Ltd toimii nyt volframilejeerinkien valmistus- ja työstöalalla. Toimitiloissa ei enää harjoiteta ydinaineisiin liittyvää toimintaa, eikä sellaista ole suunniteltu. Kirjeenvaihdon, tarkastusten sekä komission Lontoon-toimitiloissa 29 päivänä marraskuuta 1995 järjestetyn kuulemisen perusteella on selvitetty seuraavat tosiseikat: - Euratom toteutti yhtiössä tarkastuksen 9 päivänä maaliskuuta 1992. Tulokset toimitettiin käyttäjälle kirjeitse heinäkuussa 1992, ja ne osoittivat, että: - käytössä ei ollut komission asetusten mukaista ydinainekirjanpitojärjestelmää. Käyttäjää pyydettiin luomaan tällainen järjestelmä. Järjestelmän piti sisältää varastointisäiliöiden merkinnät, kirjanpitopääkirja sekä alkuperäasiakirjat: - varastonmääritystä ei ollut mahdollista todentaa tyydyttävällä tavalla varastossa olevaa ainetta koskevan kirjanpidon riittämättömyyden ja puutteellisuuksien vuoksi; - useat toimitetuista kertomuksista havaittiin virheellisiksi, useita puuttui, ja lisäksi paljastui monia epäjohdonmukaisuuksia. Käyttäjää muistutettiin lisäksi siitä, että kaikki ydinaine on kuvailtava ennen sen lähettämistä ja että lähetyksen yhteydessä siitä on tiedotettava komission asetusten mukaisesti. Tämän tarkastuksen jälkeen sovittiin käyttäjän toimittamien tietojen perusteella varastoarvot 31 päivänä heinäkuuta 1992 vallinneen tilanteen mukaan. Arvot olivat 9,073 t köyhdytetyn uraanin ja 7,5 kg luonnonuraanin osalta. - Jenson Tungsten Ltd vahvisti 12 päivänä toukokuuta 1994 saatuaan Euratomin turvavalvontaosastolta (jäljempänä `Euratom`) 23 päivänä maaliskuuta 1994 päivätyn kirjeen, jossa tiedusteltiin tilannetta hävittämistä odottavan köyhdytettyä uraania olevan lastuerän osalta, että yhtiö oli lähettänyt 6,407 t erän köyhdytettyä uraania olevia lastuja 7 päivänä lokakuuta 1993. - Erilaisten 9 päivänä maaliskuuta 1992 tehdyn tarkastuksen ja 7 päivänä lokakuuta 1993 tapahtuneen toimituksen tuloksena toteutettujen toimenpiteiden jälkeen Euratom pyysi 19 päivänä syyskuuta 1994 kirjallisesti Jenson Tungsten Ltd:tä esittämään näkemyksensä varastossa laskennallisesti jäljellä olevista ainemääristä, jotka olivat 2,666 t köyhdytettyä uraania ja 7,5 kg luonnonuraania. - Euratom vastaanotti 7 päivänä huhtikuuta 1995 Jenson Tungsten Ltd:n vastauksen, jossa ilmoitettiin, että: - toimitiloissa oli edelleen neljä säiliötä köyhdytettyä uraania olevia lastuja; - Jenson Tungsten Ltd ei kyennyt vahvistamaan jäljellä olevan aineen tarkkaa painoa ja että heidän parhaan arvionsa mukaan paino olisi 1,2 t; arvio perustui jo hävitettyjen säiliöiden painoon; - Jenson Tungsten Ltd aikoi toimittaa kaiken jäljellä olevan aineen punnittavaksi ja hävitettäväksi, mutta se pystyisi tähän vasta myöhemmin vuoden 1995 aikana aineen käsittelyyn liittyvien vastaanottajan ongelmien vuoksi; - Jenson Tungsten Ltd toimittaisi kaikista varastomuutoksista ilmoituksen, jossa ilmoitetaan yksityiskohtaisesti kaikki tarkat ydinainemäärät heti, kun aine on lähetetty ja todennettu vastaanottajalaitoksessa. - Euratom toimitti 26 päivänä huhtikuuta 1995 uuden tarkastuksen Jenson Tungsten Ltd:ssä. - Ensimmäiset 26 päivänä huhtikuuta toimitetun tarkastuksen tulokset toimitettiin 16 päivänä toukokuuta 1995 telekopioitse Jenson Tungsten Ltd:lle. Tuloksia pidettiin epätyydyttävinä, koska: - tarkastajille ei esitetty ydinaineen hallussapitoa koskevia asiakirjoja, mikä merkitsi sitä, että käytettävissä ei ollut mitään alkuperäasiakirjoja, toimintatietoja eikä ydinainekirjanpitoa. Varastosäiliöitä ei ollut merkitty; - ilmeni eräs ristiriitaisuus. Sen jälkeen kun varastomäärityksessä oli saatu määriksi 9,073 t köyhdytettyä uraania ja 7,5 kg luonnonuraania, ainoa muutos oli ollut 6,407 t köyhdytettyä uraania sisältänyt lähetys. Muuta toimintaa, esimerkiksi uraanin työstöä, ei ollut tapahtunut. Kun varastossa oli parhaan arvion mukaan jäljellä 1,2 t köyhdytettyä uraania, ristiriita oli suuruudeltaan 1,466 t köyhdytetyn uraanin ja 7,5 kg luonnonuraanin osalta. Käyttäjää muistutettiin siitä, että lähetyksistä täytyy ilmoittaa. - Euratom vastaanotti 2 päivänä kesäkuuta 1995 (päiväämättömän) vastauksen. Vastauksessa Jenson Tungsten Ltd esitti epätyydyttävään tilanteeseen johtaneiden tapahtumien yksityiskohtia. Kirjeessä ilmoitettiin erityisesti, että maaliskuussa 1992 toimitetun edellisen tarkastuksen yhteydessä käyttäjä oli kertonut, ettei erään vararikkoon menneen Jenson Tungsten Ltd:n edeltäjäyrityksen virallinen pesänhoitaja ollut antanut tietoja yhtiön käyttöön. Tarkastuksen yhteydessä toimitiloissa olleen köyhdytetyn uraanin määrä oli arvioitu. Kirjeessä mainittiin myös, että luonnonuraani oli todennäköisesti pantu samaan säiliöön jäljellä olevien lastujen kanssa ja että arviot olivat näin pakostakin epätarkkoja. - Kesäkuun 2 päivänä 1995 seuraavat Euratomin 26 päivänä huhtikuuta 1995 toimitettuun tarkastukseen perustuvat vaatimukset toimitettiin yksityiskohtaisina Jenson Tungsten Ltd:lle. - toukokuun 18 päivänä 1992 päivätyt tekniset perustiedot on tarkistettava; - on luotava komission asetuksen (Euratom) N:o 3227/76 vaatimusten mukainen ydinainekirjanpitojärjestelmä. Tämä vaatimus oli tehty kirjallisena jo aiemmin 9 päivänä maaliskuuta 1992 toimitetun tarkastuksen tuloksena, mutta tarkastajat havaitsivat tarkastuksessa 26 päivänä huhtikuuta 1995 tällaisen järjestelmän edelleen puuttuvan; - mainittuun järjestelmään on sisällyttävä vaatimus, jonka mukaan kaikki ydinaine lastut mukaan lukien on kuvattava ennen lähetystä erätyypin, aineen kuvauksen, luokan, elementin painon sekä sitoumuksen mukaan. Kaikista ydinainelähetyksistä on ilmoitettava asetuksen (Euratom) N:o 3227/76 säännösten mukaisesti. Näin ei ollut toimittu erityisesti 6,407 t köyhdytettyä uraania olevia lastuja käsittäneen lähetyksen osalta; - on selvitettävä, miksi seuraavia seikkoja koskevia vaatimuksia ei ollut noudatettu: - toimintatiedot tarkastuksen mahdollistamiseksi, - kirjanpitojärjestelmä, - tietojen säilyttäminen vähintään viiden vuoden ajan, - kaikkia muutoksia koskevat varastomuutoskertomukset; - toukokuun 16 päivänä 1995 päivätyssä telekopiossa tarkoitettu ristiriita on selvitettävä; - kaikki jäljellä olevat köyhdytettyä uraania sisältävät tynnyrit on varustettava merkinnöin, joista ilmenee kunkin tynnyrin yksilöllinen tunnistenumero, ydinaineen luokka ja muoto sekä arvioitu tai, jos mahdollista, mitattu paino. Kaikki toimitiloissa tai niiden ulkopuolella sijaitseva ydinaine on yksilöitävä ja ilmoitettava; - ydinainevarasto on arvioitava uudelleen, ja todellista varastoa koskevat tiedot on ilmoitettava 31 päivään heinäkuuta 1995 mennessä; - tarkastajien 26 päivänä huhtikuuta 1995 ottama näyte on säilytettävä sinetöidyssä säiliössään, kunnes toisin ilmoitetaan. - Jenson Tungsten Ltd ilmoitti vastauksessaan 22 päivänä kesäkuuta 1995, että: - tekniset perustiedot sisältävä lomake oli täytetty niin täydellisesti kuin mahdollista; - kirjanpitojärjestelmä toimitiloissa sijaitsevien köyhdytettyä uraania olevien lastujen huomioon ottamiseksi oli luotu; - jokaiselle köyhdytettyä uraania olevia lastuja sisältäväksi luonnehditulle laatikolle oli annettu eränumero. Määrityksessä oli käytetty arvioitua painoa; - minkäänlaisia kirjaustietoja ei ollut annettu Jenson Tungsten Ltd:lle yhtiön sopiessa köyhdytetyn uraanin uudelleen pakkaamisesta; - heinäkuun 31 päivänä 1992 tehdyssä arvioinnissa saatu lukema 9,073 t oli ollut arvio, eikä sitä ollut vielä vahvistettu, ja että mainittu 7,5 kg luonnonuraania oli todennäköisesti sekoitettu köyhdytettyyn uraaniin, koska sillä ei ollut merkitty eri aineeksi; - tynnyrit varustettaisiin merkinnöillä; - arvioidulta painoltaan 1,2 tonnin ja 1,4 tonnin välillä olevat neljä säiliötä jäivät toimitiloihin. Säiliöiden punnitseminen paikan päällä ei ollut mahdollista; - vaatimus säilyttää Euratomin ottama näyte, kunnes toisin ilmoitetaan, oli otettu huomioon. - Euratom toimitti 13 päivänä lokakuuta 1995 uuden tarkastuksen. Tarkastuksen tavoitteena oli edellisen 26 päivänä huhtikuuta 1995 toimitetun tarkastuksen seuranta tämän jälkeen käydyn kirjeenvaihdon perusteella. - Euratom toimitti 16 päivänä marraskuuta 1995 tarkastuksen tulokset, joiden ei katsottu olleen tyydyttäviä, koska: - tunnistenumeron lisäksi jokaiseen säiliöön oli vielä kiinnitettävä sisällön tyypin ja painon yksilöivä merkintä; - huolimatta esitetyistä tiedottamista koskevista vaatimuksista ja kirjeestä, jolla virallisesti ilmoitettiin puuttuvasta kertomuksesta, 7 päivänä lokakuuta 1993 toimitettua aineen siirtoa koskeva varastomuutoskertomus saatiin vasta 13 päivänä lokakuuta 1995 toimitetun tarkastuksen yhteydessä. Euratom ilmoitti, ettei tällaisia viivästyksiä voida hyväksyä, ja vaati, että kaikki tulevat jäljellä olevaa varastoa tai ydinaineiden siirtoa koskevat ilmoitukset on tehtävä asetuksen (Euratom) N:o 3227/76 mukaisesti; - varastokirjanpidon todentavia alkuperäasiakirjoja ei vieläkään ollut käytettävissä; - toimitettu ilmoitus 1,466 t erää köyhdytettyä uraania ja 7,5 kg erää luonnonuraania koskevasta ilmeisestä ristiriidasta ei ollut tyydyttävä. - Marraskuun 29 päivänä 1995 järjestettiin Lontoossa Jenson Tungsten Ltd:n edustajien ja Yhdistyneen kuningaskunnan viranomaisten kuuleminen, jonka tavoitteena oli selvittää Jenson Tungsten Ltd:n asema suhteessa Euratomin perustamissopimuksen (VII luku), Euroopan atomienergiayhteisön komission asetukseen N:o 8 sekä asetukseen (Euratom) N:o 3227/76. Kuulemisen tuloksena selvitettiin muun muassa, että: - Jenson Tungsten Ltd ei ollut pitänyt riittävää kirjanpitoa toimitiloihin varastoidusta köyhdytetystä uraanista ja luonnonuraanista; - varastomuutoksia perustelevia alkuperäasiakirjoja ja toimintatietoja ei ollut toimitettu; - ainekirjanpitojärjestelmä oli puuttunut liian kauan; - lokakuun 7 päivänä 1993 tapahtunutta 6,407 t köyhdytettyä uraania sisältänyttä lähetystä koskeva ilmoitus oli saatu vasta sitä vaadittaessa, ja toimitusviiveen kesto ei ollut hyväksyttävissä; - toimitiloissa jäljellä olevien lastujen asianmukaista merkitsemistä edellytettiin yhä; - olemassa oli selvittämätön ristiriita, joka koski 1,466 t erää köyhdytettyä uraania ja 7,5 kg erää luonnonuraania. Käyttäjä ei kiistänyt edellä esitettyjä seikkoja. II. OIKEUDELLINEN ARVIO A. Oikeudelliset säännökset ja määräykset Jenson Tungsten Ltd:n vastuulla yhtiön toimitiloissa sijaitsevan ydinaineen perusteella yhtiön katsotaan olevan Euratomin perustamissopimuksen 196 artiklan b alakohdassa tarkoitettu yritys. Tämän vuoksi yhtiöitä koskevat Euratomin perustamissopimuksen II osaston VII luvun määräykset, Euratomin turvavalvontaa koskevien määräysten täytäntöönpanosta 19 päivänä lokakuuta 1976 annettu komission asetus (Euratom) N:o 3227/76 (1), sellaisena kuin se on viimeksi muutettuna asetuksella (Euratom) N:o 2130/93 (2), sekä Euroopan atomienergiayhteisön komission asetus N:o 8 Euratomin perustamissopimuksen 79 artiklassa tarkoitettujen velvoitteiden luonteen ja laajuuden määrittelystä (3), siinä määrin kuin viimeksi mainittu asetus koskee Jenson Tungsten Ltd:tä asetuksessa (Euratom) N:o 3227/76 olevan 40 artiklan mukaisesti. Euratomin perustamissopimuksen 77 artiklan mukaisesti komission on varmistuttava siitä, että jäsenvaltioiden alueella: a) malmeja, lähtöaineita ja erityisiä halkeamiskelpoisia aineita ei käytetä muihin kuin käyttäjän ilmoittamaan tarkoitukseen; b) noudatetaan yhteisön ja kolmannen maan tai yhteisön ja kansainvälisen järjestön tekemissä sopimuksissa annettuja määräyksiä hankinnoista ja turvavalvontaa koskevista erityisistä velvoitteista. Euratomin perustamissopimuksen V osaston 197 artiklan mukaisesti `lähtöaineilla` tarkoitetaan muiden muassa uraania, joka sisältää isotooppeja luonnossa esiintyvänä seoksena, ja isotoopin 235 suhteen köyhdytettyä uraania. Euratomin perustamissopimuksen II osaston VII luvun 79 artiklan ensimmäisen kohdan mukaisesti komissio vaatii pidettäväksi ja esitettäväksi toimintaa koskevia asiakirjoja, jotta käytetystä ja tuotetusta malmista, lähtöaineesta ja erityisestä halkeamiskelpoisesta aineesta voidaan pitää kirjanpitoa. Asetuksen N:o 8 2 artiklan mukaisesti malmin, lähtöaineen ja erityisen halkeamiskelpoisen aineen tuottajien ja käyttäjien on pidettävä aineista kirjanpitoa, jotta ne voivat toimittaa komissiolle asetuksessa säädettyjä ilmoituksia sekä niitä tukevaa todistusaineistoa. Asetuksen N:o 8 5 artiklan mukaisesti lähtöaineen tai erityisen halkeamiskelpoisen aineen tuottajien ja käyttäjien on viimeistään kunkin kuukauden 15 päivänä toimitettava komissiolle asetuksen liitteenä olevan ilmoituksen N:o III lomaketta käyttämällä kutakin laitostaan koskeva kuukausittainen ilmoitus edellisen kuukauden aikana hallussaan olleesta aineesta ja liitettävä mukaan tiivistelmä tuon kuukauden aikana lähetetystä ja vastaanotetusta aineesta siten, että kustakin aine-erästä ilmoitetaan päivämäärä, aineen määrä, koostumus, muoto ja toimittaja tai vastaanottaja. Perustamissopimuksen 81 ja 82 artiklan mukaisesti tarkastajat tarkastavat malmin, lähtöaineen ja erityisen halkeamiskelpoisen aineen sekä todentavat 79 artiklassa tarkoitetun kirjanpidon. B. Havaitut rikkomukset Euratomin turvavalvontaosaston tutkittua asiaan kuuluvat seikat havaittiin Jenson Tungsten Ltd:n tehneen seuraavat rikkomukset: 1. Niiden Euratomin perustamissopimuksen 79 artiklan ja asetuksen N:o 8 2 artiklan sisältämien säännösten rikkominen, jotka liittyvät toimintaa koskevien asiakirjojen pitämiseen malmia, lähtöainetta ja erityistä halkeamiskelpoista ainetta koskevan kirjanpidon mahdollistamiseksi. 2. Kirjanpitojärjestelmä ei ole perustamissopimuksen 81 ja 82 artiklasta johtuvien vaatimusten mukainen, ja tämän vuoksi aineita ja kirjanpitoa ei voitu todentaa. 3. Asetuksen N:o 8 5 artiklan ilmoitusten tekemistä komissiolle aineiden lähettämisestä ja vastaanottamisesta koskevien säännösten rikkominen erityisesti huomattavan osan yhtiön ydinainevarastosta muodostaneen vuonna 1993 tapahtuneen lähetyksen osalta. Huomautetaan lisäksi siitä, että 1,466 t erää köyhdytettyä uraania ja 7,5 kg erää luonnouraania koskevaa ristiriitaa ei ole tyydyttävästi selvitetty tai perusteltu. C. Sovellettava seuraamus Perustamissopimuksen 83 artiklan 1 kohdan mukaisesti komissio voi määrätä seuraamuksia henkilöille tai yrityksille, jotka jättävät noudattamatta niille määrättyjä velvoitteita. Nämä seuraamukset ovat, lueteltuna niiden ankaruuden mukaan: a) varoitus; b) tiettyjen etuuksien kuten taloudellisen tai teknisen avun peruuttaminen; c) yrityksen asettaminen komission ja sen valtion, jonka lainkäyttövaltaan yritys kuuluu, yhteisellä sopimuksella nimeämän henkilön tai henkilöiden hallintaan enintään neljäksi kuukaudeksi; tai d) lähtöaineiden tai erityisten halkeamiskelpoisten aineiden täydellinen tai osittainen poisottaminen. Koska tämän artiklan soveltamisen määräävä peruste on rikkomusten vakavuus, rikkomuksia on ensin analysoitava sekä objektiivisesti että subjektiivisesti. Objektiivisesta näkökulmasta katsottuna rikotut säännökset ovat olennainen osa turvavalvontatoimia koskevaa yhteisön lainsäädäntöä. Selvitetyt tosiseikat estivät lisäksi komissiota suorittamasta sille perustamissopimuksen 2 artiklan e kohdassa määrättyä tehtävää, jonka mukaan komissio "takaa asianmukaisella valvonnalla, että ydinaineita ei siirretä käytettäväksi muuhun kuin siihen käyttöön, johon ne on tarkoitettu". Vaikka on selvää, että Euratomin perustamissopimuksen velvoitteilla on tarkoitus varmistaa se, että kaikkea ydinainetta mukaan lukien lähtöaine käsitellään asianmukaisesti ja että niistä pidetään kirjanpitoa ja niistä ilmoitetaan, kyseessä olevan ydinaineen määrä ja tyyppi otetaan kuitenkin huomioon. Tässä tapauksessa kyseinen aine on strategiselta arvoltaan vähäinen. Subjektiivisesti ottaen Jenson Tungsten Ltd on laiminlyönyt toimitiloissaan olevaa ydinainetta koskevan asianmukaisen kirjanpidon ja ainetta koskevat ilmoitukset ja yhtiöllä ei ollut pitkään aikaan käytössä aineita koskevaa kirjanpitoa vaatimuksista ja eri muistutuksista huolimatta. Tämä johtaisi tavallisesti 83 artiklan 1 kohdan c alakohdan mukaisen seuraamuksen määräämiseen. Ottaen huomioon sen, että Jenson Tungsten Ltd ei harjoita ydinaineisiin liittyvää toimintaa ja että yhtiö pitää hallussaan sen edeltäjäyritykseltä peräisin olevaa köyhdytettyä uraania olevaa lastuerää, joka on määrä hävittää, Jenson Tungsten Ltd:n pitäisi luoda yhtiön toimitiloissa edelleen olevaa köyhdytettyä uraania olevaa lastuerää koskeva kirjanpito ja pitää tätä kirjanpitoa yllä sekä varustaa jokainen kyseistä ainetta sisältävä tynnyri asianmukaisin merkinnöin. Merkinnöistä on käytävä ilmi yksilöllisen tunnistenumeron lisäksi säiliön sisältö ja sisällön arvioitu paino. Lisäksi Jenson Tungsten Ltd:n olisi tehtävä ilmoitus kaikista tulevista ydinaineen siirroista, erityisesti jäljellä olevan köyhdytettyä uraania olevan lastuerän hävitettäväksi kuljettamisen osalta, voimassa olevien komission asetusten mukaisesti. Tulevia siirtoja varten on luotava alkuperäasiakirjajärjestelmä. Kun otetaan huomioon sekä objektiiviset että subjektiiviset edellä esitetyt tekijät, Jenson Tungsten Ltd:n tekemät rikkomukset ovat sellaisia, että jokin seuraamus on aiheellinen. Kun otetaan huomioon asiaan liittyvät olosuhteet, erityisesti se, ettei laitoksessa harjoiteta ydinaineisiin tai ydinlaitteistoihin liittyvää toimintaa ja että jäljellä oleva köyhdytettyä uraania oleva lastuerä hävitetään niin pian kuin kaupallinen sopimus voidaan tehdä, sekä se, että Jenson Tungsten Ltd ei nauti taloudellisen tai teknisen avun kaltaisia erityisiä etuja, on asianmukaista määrätä seuraamukseksi perustamissopimuksen 83 artiklan 1 kohdan a alakohdassa tarkoitettu seuraamus, ON TEHNYT TÄMÄN PÄÄTÖKSEN: 1 artikla 1. Jenson Tungsten Ltd on rikkonut Euratomin perustamissopimuksen 77, 79, 81 ja 82 artiklaa ja asetuksen N:o 8 2 artiklaa vastaan, koska yhtiöltä puuttui ydinainekirjanpito hyväksyttävää pidemmän aikaa ja erityisesti koska varastoituun köyhdytettyyn uraaniin ja luonnonuraaniin liittyviä käyttöä ja alkuperää koskevia asiakirjoja ei esitetty, mikä esti kirjanpitojärjestelmän täysimittaisen todentamisen. 2. Jenson Tungsten Ltd on rikkonut asetuksen N:o 8 5 artiklaa vastaan jättämällä tekemättä ilmoituksen huomattavan osan sen ydinainevarastosta muodostuvasta toimituksesta. 2 artikla 1. Komissio määrää varoituksen Jenson Tungsten Ltd:lle. 2. Varoituksen määräämisen yhteydessä edellytetään, että alkuperäasiakirjoihin, merkintöihin ja ydinainekirjanpitoon liittyvät puutteet korjataan. 3. Komissio arvioi jäljempänä 3 artiklassa tarkoitetun kertomuksen ja itse toimittamansa todentamisen perusteella, kuinka Jenson Tungsten Ltd on noudattanut edellä 2 kohdassa määrättyä vaatimusta. 3 artikla Jenson Tungsten Ltd:n on toimitettava komissiolle kertomus toteuttamistaan toimenpiteistä 1 artiklassa lueteltujen puutteiden korjaamiseksi kolmen kuukauden kuluessa tämän päätöksen tekopäivästä. 4 artikla 1. Tämä päätös on osoitettu Jenson Tungsten Ltd -nimiselle yhtiölle, jonka osoite on 11, Maxted Road, Hemel Hempstead, UK-Herts HP2 7DX. 2. Tämä päätös annetaan tiedoksi Yhdistyneelle kuningaskunnalle. Tehty Brysselissä 13 päivänä marraskuuta 1996. Komission puolesta Christos PAPOUTSIS Komission jäsen (1) EYVL N:o L 363, 31.12.1976, s. 1 (2) EYVL N:o L 191, 31.7.1993, s. 75 (3) EYVL N:o 34, 29.5.1959, s. 651/59